CELEX: 62021TN0793
Language: sk
Date: 2021-12-21 00:00:00
Title: Vec T-793/21: Žaloba podaná 21. decembra 2021 – Front Polisario/Rada

14.2.2022   
            
            
               SK
            
            
               Úradný vestník Európskej únie
            
            
               C 73/59
            
         
      Žaloba podaná 21. decembra 2021 – Front Polisario/Rada
      (Vec T-793/21)
      (2022/C 73/74)
      Jazyk konania: francúzština
      
         Účastníci konania
      
      
         Žalobca: Ľudový front za oslobodenie Saguia-el-Hamra a Rio de Oro (Front Polisario) (v zastúpení: G. Devers, advokát)
      
         Žalovaná: Rada Európskej únie
      
         Návrhy
      
      Žalobca navrhuje, aby Všeobecný súd:
      
                  —
               
               
                  vyhlásil jeho žalobu za prípustnú,
               
            
                  —
               
               
                  zrušil napadnuté rozhodnutie,
               
            
                  —
               
               
                  uložil Rade povinnosť nahradiť trovy konania.
               
            
         Dôvody a hlavné tvrdenia
      
      Na podporu žaloby proti nariadeniu Rady (EÚ) 2021/1750 z 28. septembra 2021, ktorým sa mení nariadenie (EÚ) 2019/440 o rozdelení rybolovných možností podľa Dohody o partnerstve v odvetví udržateľného rybárstva medzi Európskou úniou a Marockým kráľovstvom a vykonávacieho protokolu k nej (Ú. v. EÚ L 349, 2021, s. 1) žalobca uvádza jediný žalobný dôvod založený na neexistencii právneho základu pre toto nariadenie z dôvodu nezákonnosti rozhodnutia 2019/441. (1)
      
      
                  1.
               
               
                  Prvá časť je založená na nedostatku právomoci Rady prijať rozhodnutie 2019/441, keďže Únia a Marocké kráľovstvo nemajú právomoc uzatvoriť medzinárodnú dohodu uplatniteľnú na Západnú Saharu namiesto ľudu Sahrawi zastúpeného prostredníctvom Front Polisario.
               
            
                  2.
               
               
                  Druhá časť je založená na porušení povinnosti preskúmať otázku dodržania základných práv a medzinárodného humanitárneho práva, keďže Rada túto otázku nepreskúmala pred prijatím rozhodnutia 2019/441.
               
            
                  3.
               
               
                  Tretia časť je založená na porušení povinnosti Rady vykonať rozsudky Súdneho dvora v rozsahu, v akom rozhodnutie 2019/441 ignoruje odôvodnenie rozsudku z 27. februára 2018, Western Sahara Campaign UK (C-266/16, EU:C:2018:118).
               
            
                  4.
               
               
                  Štvrtá časť je založená na porušení základných zásad a hodnôt, ktorými sa riadi činnosť Únie na medzinárodnej scéne, keďže:
                  po prvé, v rozhodnutí 2019/441 sa v rozpore s právom národov na rešpektovanie ich národnej jednoty popiera existencia ľudu Sahrawi nahradením jeho označenia výrazmi „ľud Západnej Sahary“ a „dotknuté obyvateľstvo“,
                  po druhé, v rozpore s právom národov voľne nakladať so svojimi prírodnými zdrojmi sa rozhodnutím 2019/441 uzatvára medzinárodná dohoda, ktorá bez súhlasu ľudu Sahrawi organizuje využívanie jeho rybolovných zdrojov plavidlami Únie,
                  po tretie, rozhodnutím 2019/441 sa uzatvára medzinárodná dohoda s Marockým kráľovstvom uplatniteľná na okupovanú Západnú Saharu, a to v rámci jeho anexionistickej politiky vo vzťahu k tomuto územiu a v rámci systematického porušovania základných práv, ktoré si vyžaduje udržiavanie tejto politiky.
               
            
                  5.
               
               
                  Piata časť je založená na porušení zásady ochrany legitímnej dôvery, keďže rozhodnutie 2019/441 je v rozpore s vyhláseniami Európskej únie, ktorá opakovane potvrdzovala potrebu rešpektovať zásady sebaurčenia a relatívneho účinku zmlúv.
               
            
                  6.
               
               
                  Šiesta časť je založená na nesprávnom uplatnení zásady proporcionality, keďže vzhľadom na samostatný a odlišný štatút Západnej Sahary, nedotknuteľné právo na sebaurčenie a postavenie ľudu Sahrawi ako tretieho subjektu, nebola Rada oprávnená stanovovať vzťah proporcionality medzi údajnými „výhodami“ vyplývajúcimi z dohody o rybolove a jej dôsledkami na prírodné zdroje sahrawského územia.
               
            
                  7.
               
               
                  Siedma časť sa týka údajného rozporu so spoločnou politikou rybného hospodárstva, keďže podľa dohody uzavretej rozhodnutím 2019/441 budú mať plavidlá Európskej únie prístup k rybolovným zdrojom ľudu Sahrawi bez jeho súhlasu, a to výmenou za finančnú kompenzáciu vyplatenú marockým orgánom, hoci vody Západnej Sahary nie sú marockými „vodami“ v zmysle článkov 61 a 62 Dohovoru Organizácie Spojených národov o morskom práve.
               
            
                  8.
               
               
                  Ôsma časť sa týka porušenia práva na sebaurčenie, keďže:
                  po prvé, nahradením označenia ľudu Sahrawi pojmami „ľud Západnej Sahary“ a „dotknuté obyvateľstvo“ rozhodnutie 2019/441 popiera národnú jednotu tohto ľudu ako subjektu práva na sebaurčenie,
                  po druhé, rozhodnutím 2019/441 sa v rozpore s právom ľudu Sahrawi na slobodné nakladanie so svojimi prírodnými zdrojmi organizuje bez jeho súhlasu využívanie jeho zdrojov rybolovu plavidlami Únie,
                  po tretie, rozhodnutím 2019/441 sa v rozpore s právom ľudu Sahrawi na rešpektovanie územnej celistvosti jeho územia popiera samostatný a odlišný štatút Západnej Sahary a zakotvuje jeho protiprávne rozdelenie prostredníctvom marockého „múru“.
               
            
                  9.
               
               
                  Deviata časť je založená na porušení zásady relatívneho účinku zmlúv, keďže rozhodnutie 2019/441 popiera postavenie ľudu Sahrawi ako tretieho subjektu vo vzťahoch EU-Maroko, a ukladá mu medzinárodné záväzky vo vzťahu k jeho národnému územiu a jeho prírodným zdrojom bez jeho súhlasu.
               
            
                  10.
               
               
                  Desiata časť sa týka údajného porušenie medzinárodného humanitárneho práva a medzinárodného trestného práva, pretože:
                  po prvé, rozhodnutím 2019/441 sa uzatvára medzinárodná dohoda uplatniteľná na Západnú Saharu, hoci marocké okupačné sily nemajú vo vzťahu k tomuto územiu jus tractatus a majú zakázané využívať jeho prírodné zdroje,
                  po druhé, prostredníctvom uplatňovania dohody uzavretej rozhodnutím 2019/441 bude Únia dotovať marockú infraštruktúru na okupovanom sahrawskom území, aby tam Marocké kráľovstvo mohlo natrvalo usadiť svoje civilné obyvateľstvo a svoje ozbrojené sily,
                  po tretie, použitím pojmov „ľud Západnej Sahary“ a „dotknuté obyvateľstvo“ sa v rozhodnutí 2019/441 schvaľuje nezákonný presun marockých kolonistov na okupované sahrawské územie.
               
            
                  11.
               
               
                  Jedenásta časť je založená na porušení záväzkov Európskej únie v oblasti medzinárodnoprávnej zodpovednosti, keďže pri uzatváraní medzinárodnej dohody s Marockým kráľovstvom, ktorá sa vzťahuje na Západnú Saharu, rozhodnutie 2019/441 zakotvuje vážne porušenia medzinárodného práva spáchané marockými okupačnými silami proti ľudu Sahrawi a poskytuje pomoc a podporu pri udržiavaní situácie vyvolanej týmito porušeniami.
               
            
         (1)  Rozhodnutie Rady (EÚ) 2019/441 zo 4. marca 2019 o uzavretí Dohody o partnerstve v odvetví udržateľného rybárstva medzi Európskou úniou a Marockým kráľovstvom, vykonávacieho protokolu k nej a výmeny listov pripojenej k dohode (Ú. v. EÚ L 77, 2019, s. 4).